CELEX: 
Language: hu
Date: 2021-05-31 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2018/956 európai parlamenti és tanácsi rendeletnek az új nehézgépjárművek CO2-kibocsátása és tüzelőanyag-fogyasztása ellenőrzése céljából a tagállamok által bejelentendő adatok meghatározásával való kiegészítéséről

INDOKOLÁS
            
            
               A FELHATALMAZÁSON ALAPULÓ JOGI AKTUS HÁTTERE
            
            
               Az (EU) 2018/956 rendelet 7. cikkének rendelkezései előírják a Bizottság számára az 595/2009/EK rendelet keretében végzett közúti vizsgálatok eredményeinek gyűjtését az új nehézgépjárművek CO2-kibocsátásának és tüzelőanyag-fogyasztásának az említett rendelet szerinti ellenőrzése céljából. Ez a rendelet az (EU) 2018/956 rendeletet egészíti ki annak 7. cikke (2) bekezdésének megfelelően.
            
            
               AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság a következő módokon kérte ki az érdekelt felek véleményét:
            
            
               a)négy héten át nyilvános online konzultációt tartott az „Ossza meg velünk véleményét!” minőségi jogalkotási portálon 2021. február 18. és március 18. között; ennek keretében két visszajelzés érkezett: az egyik a kitermeléstől a gépjárművekben történő felhasználásig terjedő megközelítést szorgalmazta, a másik az energiamegtakarítás mellett érvelt;
            
            
               b)a Bizottság 2021. február 23-án konzultált a gépjárművek CO2-kibocsátásával foglalkozó szakértői csoporttal, amely a tagállami hatóságok, a járműgyártók, a beszállítók és nem kormányzati szervezetek küldötteiből áll.
            
            
               A FELHATALMAZÁSON ALAPULÓ JOGI AKTUS JOGI ELEMEI
            
            
               E felhatalmazáson alapuló jogi aktus elfogadására az (EU) 2018/956 rendelet 7. cikkének (2) bekezdése hatalmazza fel a Bizottságot.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.5.31.)
            
            
               az (EU) 2018/956 európai parlamenti és tanácsi rendeletnek az új nehézgépjárművek CO2-kibocsátása és tüzelőanyag-fogyasztása ellenőrzése céljából a tagállamok által bejelentendő adatok meghatározásával való kiegészítéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az új nehézgépjárművek CO2-kibocsátásának és tüzelőanyag-fogyasztásának nyomon követéséről és bejelentéséről szóló, 2018. június 28-i (EU) 2018/956 európai parlamenti és tanácsi rendeletre
                  1
                és különösen annak 7. cikke (2) bekezdésére,
            
            
               mivel:
            
            
               (1)Az 595/2009/EK európai parlamenti és tanácsi rendelet
                  2
                szabályokat állapít meg a használatban lévő járművek és motorok megfelelőségére, a kibocsátáscsökkentő berendezések élettartamára, a járművek fedélzeti diagnosztikai rendszereire, valamint tüzelőanyag-fogyasztásuk és CO2-kibocsátásuk mérésére vonatkozóan. 
            
            
               (2)Az (EU) 2018/956 rendelet 7. cikkének (1) bekezdésével összhangban a Bizottság lehetőség szerint nyomon követi azoknak a közúti vizsgálatoknak az eredményét, amelyeket az 595/2009/EK rendelet keretében végeztek az új nehézgépjárművek CO2-kibocsátásának és tüzelőanyag-fogyasztásának ellenőrzése céljából. 
            
         
         
            
               (3)Az (EU) 2017/2400 bizottsági rendelet
                  3
                kiegészíti az 582/2011/EU bizottsági rendelettel
                  4
                létrehozott, a gépjárművek és motorok típusjóváhagyására vonatkozó jogi keretet a kibocsátások, továbbá a járműjavítási és -karbantartási információk tekintetében. Az (EU) 2017/2400 rendelet szabályokat állapít meg az EU-ban értékesítésre, nyilvántartásba vételre vagy forgalomba helyezésre kerülő új járművek CO2-kibocsátásának és tüzelőanyag-fogyasztásának meghatározására szolgáló szimulációs eszközök működtetésével kapcsolatos engedélyek kiadására, e szimulációs eszközök működtetésére, valamint az így megállapított CO2-kibocsátási és tüzelőanyag-fogyasztási értékek bejelentésére vonatkozóan.
            
            
               (4)Az új nehézgépjárművek CO2-kibocsátásának és tüzelőanyag-fogyasztásának ellenőrzését célzó közúti vizsgálatok átfogó ismeretéhez szükség van a vizsgálati jelentések elemzésére. 
            
            
               (5)A közúti ellenőrzési vizsgálati eljárásban való meg nem felelés esetén további információkra van szükség a meg nem felelés okainak feltárása és nyomon követése érdekében, valamint az okfeltáró vizsgálatok eredményeiről.
            
            
               (6)Azt is szükséges átlátni, hogy a különböző vizsgálati jelentések hogyan viszonyulnak ugyanahhoz a vizsgált járműcsaládhoz.
            
            
               (7)Annak érdekében, hogy a Bizottság időben megkapja a közúti vizsgálatok eredményeinek az (EU) 2018/956 rendelet 7. cikkének (1) bekezdése szerinti nyomon követéséhez és az említett rendelet 10. cikke szerinti éves jelentés elkészítéséhez szükséges adatokat, helyénvaló meghatározni, hogy a tagállamok illetékes hatóságainak mely határidők figyelembevételével kell jelenteniük ezeket az adatokat,
            
            
               ELFOGADTA EZT A RENDELETET:
            
            
               1. cikk 
                  A bejelentendő adatok
            
            
               Az (EU) 2018/956 rendelet 7. cikke (1) bekezdésének céljaira a tagállamok illetékes hatóságai az alábbi adatokat jelentik be az alábbiaknak megfelelően:
            
            
               a)az (EU) 2017/2400 bizottsági rendelet 20. cikke (1) bekezdésének második albekezdésében említett vizsgálati jegyzőkönyvek, legkésőbb egy hónappal azt követően, hogy a járműgyártó benyújtotta ezeket a jóváhagyó hatóságnak;
            
            
               b)az (EU) 2017/2400 rendelet 20. cikke (2) bekezdésének második albekezdésében említett, az ellenőrzési vizsgálati eljárásban való meg nem felelés okának meghatározására irányuló vizsgálatra vonatkozó információk, legkésőbb egy hónappal a vizsgálat kezdetét követően; 
            
            
               c)az (EU) 2017/2400 rendelet 20. cikke (2) bekezdésének második albekezdésében említett vizsgálat eredményei, beleértve a meg nem felelésnek az említett cikk második albekezdése szerint meghatározott okaira vonatkozó információkat is, mely okok lehetnek az alkatrészek, az önálló műszaki egységek és a rendszerek tanúsításával vagy a szimulációs eszköz működésével kapcsolatosak, legkésőbb egy hónappal azt követően, hogy a jóváhagyó hatóság meghatározta a hiba okát;
            
            
               d)az (EU) 2017/2400 rendelet 22. cikkének (2) bekezdésében említett vizsgálati jegyzőkönyvek, amelyek tartalmazzák az érintett légellenállási család CO2-kibocsátással és tüzelőanyag-fogyasztással kapcsolatos tulajdonságaira vonatkozó tanúsítvány számát, legkésőbb egy hónappal azt követően, hogy a gyártó benyújtotta ezeket a jelentéseket a jóváhagyó hatóságnak;
            
            
               e)az egyes légellenállási családok CO2-kibocsátással és tüzelőanyag-fogyasztással kapcsolatos tulajdonságaira vonatkozó minden megadott, meghosszabbított, elutasított vagy visszavont tanúsítvány kapcsán az (EU) 2017/2400 rendelet VIII. mellékletének 1. és 2. függelékében leírt dokumentumok és csatolmányok, legkésőbb egy hónappal ezeknek a jóváhagyó hatóság általi elkészítése vagy kézhezvétele után. 
            
            
               2. cikk 
                  Hatálybalépés
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.5.31.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 173., 2018.7.9., 1. o.
               
               
                  
                     (2)
                  
                        Az Európai Parlament és a Tanács 595/2009/EK rendelete (2009. június 18.) a nehéz tehergépjárművek kibocsátásai (Euro VI) tekintetében a gépjárművek és motorok típusjóváhagyásáról, a 715/2007/EK rendelet és a 2007/46/EK irányelv módosításáról, valamint a 80/1269/EGK, a 2005/55/EK és a 2005/78/EK irányelv hatályon kívül helyezéséről (HL L 188., 2009.7.18., 1. o.).
               
               
                  
                     (3)
                  
                        A Bizottság (EU) 2017/2400 rendelete (2017. december 12.) az 595/2009/EK európai parlamenti és tanácsi rendeletnek a nehézgépjárművek CO2-kibocsátásának és tüzelőanyag-fogyasztásának meghatározása tekintetében történő végrehajtásáról, valamint a 2007/46/EK európai parlamenti és tanácsi irányelv és az 582/2011/EU bizottsági rendelet módosításáról (HL L 349., 2017.12.29., 1. o.). 
               
               
                  
                     (4)
                  
                        A Bizottság 582/2011/EU rendelete (2011. május 25.) az 595/2009/EK európai parlamenti és tanácsi rendeletnek a nehéz tehergépjárművek kibocsátásai (Euro VI) tekintetében történő végrehajtásáról és módosításáról, valamint a 2007/46/EK európai parlamenti és tanácsi irányelv I–III. mellékletének módosításáról (HL L 167., 2011.6.25., 1. o.).